Un mural artístic decorarà el barri Rei en Jaume d'Alboraia com a record al seu 60 aniversari
14 de novembre de 2022

El barri Rei en Jaume d'Alboraia sumarà prompte als seus principals atractius un mural artístic que decorarà la façana blanca d'un dels edificis que envolten l'emblemàtica plaça Teresa Gil de Vidaure. Així ho ha anunciat l'alcalde, Miguel Chavarría, durant la inauguració de les festes del 60 aniversari del barri que ha tingut lloc aquest cap de setmana amb un gran varietat d'activitats organitzades en col·laboració amb l'associació veïnal d'aquesta zona del municipi.

Per a l'elaboració del projecte, que té per objectiu commemorar i immortalitzar el 60 aniversari, veïns i veïnes proposaran idees a través d'uns tallers participatius les dates dels quals seran anunciades pròximament a través dels canals oficials de l'Ajuntament d'Alboraia. D'aquesta manera, el mural se suma als treballs de reparació de carrers, voreres, el parc i la plaça que s'han escomés durant els últims mesos amb la finalitat de garantir el bon manteniment del barri.

Chavarría, acompanyat per la regidora de Cultura Festiva, Susana Cazorla, i de membres de la Corporació Municipal, ha mostrat l'orgull, en nom d'Alboraia, de "totes les persones que formeu el barri i volem que entre tots i totes continuem fent el barri que volem", així com ha agraït al veïnat que continuen construint la zona com "un dels punts clau a 'fer poble' i posar en valor l'amistat i la germanor, especialment en temps més proclius a la divisió".

La celebració del 60 aniversari del barri Rei en Jaume ha conjuminat alguns dels principals atractius d'Alboraia com la gastronomia, l'horta i la cultura, ja que s'ha realitzat un menjar de calderes, un concert en directe, contacontes, mercats ambulants de segona mà i de venda directa de productes agrícola.